COM7 วิ่งต่อ 5% รับข่าวผบห.ขายบิ๊กล็อต “กลุ่ม BTS” เสริมแกร่งธุรกิจหนุนรายได้ปี 62 นิวไฮ
COM7 วิ่งต่อ 5% รับข่าวผบห.ขายบิ๊กล็อต “กลุ่ม BTS” เสริมแกร่งธุรกิจหนุนรายได้ปี 62 นิวไฮ โดย ณ เวลา 10.18 น. อยู่ที่ระดับ 23.80 บาท บวก 1.20 บาท หรือ 5.31% สูงสุดที่ระดับ 23.90 บาท ต่ำสุดที่ระดับ 22.70 บาท ด้วยมูลค่าการซื้อขาย 316.76 ล้านบาท
COM7 วิ่งต่อ 5% รับข่าวผบห.ขายบิ๊กล็อต “กลุ่ม BTS” เสริมแกร่งธุรกิจหนุนรายได้ปี 62 นิวไฮ
9 ก.ค. 2562

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 10.18 น. อยู่ที่ระดับ 23.80 บาท บวก 1.20 บาท หรือ 5.31% สูงสุดที่ระดับ 23.90 บาท ต่ำสุดที่ระดับ 22.70 บาท ด้วยมูลค่าการซื้อขาย 316.76 ล้านบาท

โดยราคาหุ้น COM7 ปรับตัวขึ้นแรงจ่อจากวานนี้รับข่าว นายสุระ คณิตทวีกุล ประธานเจ้าหน้าที่บริหาร ได้มีการซื้อขายหุ้นบิ๊กล็อตรายการใหญ่ (Big Lot) COM7 รวมจำนวน 70,500,000 หุ้น มูลค่า 1,510,000,000 บาท คิดเป็น 5.87% ของทุนจดทะเบียนชำระแล้ว ในราคาเฉลี่ย 21.43 บาทต่อหุ้น ต่ำกว่าราคาตลาดในวันดังกล่าว 2.6% หรือ 0.57 บาทต่อหุ้น เทียบกับราคาปิดตลาดที่ 22 บาท ให้แก่กลุ่ม บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS จำนวน 59,000,000 หุ้น และอีก 11,500,000 หุ้นให้กับนักลงทุนทั่วไปที่ก่อนหน้านี้ให้ความสนใจ
สำหรับการขายหุ้นดังกล่าวเป็นการตกลงเจรจาขายหุ้นที่ถือในนามส่วนตัว จำนวน 52,000,000 หุ้น และผู้บริหารระดับสูง ได้แก่ นางสาวอารี ปรีชานุกูล จำนวน 10,000,000 หุ้น นายกฤชวัฒน์ วรวานิช จำนวน 5,000,000 หุ้น และนางสาวณัฐนันท์ กีรติกรยศนันท์ จำนวน 3,500,000 หุ้น เนื่องจาก BTS มองเห็นศักยภาพและโอกาสการเติบโตของธุรกิจ
อีกทั้ง เพื่อลงทุนในระยะยาว โดยรายการดังกล่าวไม่มีผลกระทบต่อโครงสร้างคณะกรรมการ การจัดการ และนโยบายการดำเนินธุรกิจของบริษัทแต่อย่างใด
ทั้งนี้ BTS มีบริษัทในกลุ่มที่แข็งแกร่ง จะเข้ามาสนับสนุน COM7 ในด้านต่างๆ อาทิ แผนการตลาด การจัดโปรโมชั่นร่วมกัน การลงพื้นที่โฆษณาในเครือของ BTS และพื้นที่เช่าตามสถานีต่างๆ ของ BTS การสนับสนุนด้านโลจิส ติกส์ ของเคอรี่ เอ็กซ์เพรส เพื่อเติมเต็มธุรกิจอีคอมเมิร์ซ
รวมถึงต่อยอดการให้บริการด้านไฟแนนซ์ และอื่นๆ ในอนาคต ผ่านฐานข้อมูลลูกค้าซึ่งมีจำนวนมาก ขณะที่ COM7 ประกอบธุรกิจค้าปลีกสินค้าไอทีและสมาร์ทโฟนที่มีสาขาครอบคลุมมากที่สุดในประเทศ สามารถเป็นอีกหนึ่งช่องทางการขยายบริการให้แก่บริษัทในกลุ่ม BTS อาทิ การเพิ่มจุดบริการเคอรี่ เอ็กซ์เพรส ผ่านสาขาของบริษัทได้
“COM7 เป็นบริษัทที่ไม่เคยหยุดนิ่ง เรามองหาโอกาสการเติบโตในทุกรูปแบบ ทั้งจากธุรกิจค้าปลีกที่เรามีความแข็งแกร่ง รวมถึง มองหาพาร์ทเนอร์ที่จะเข้ามาช่วยผลักดันการเติบโตให้เร็วกว่าเป้าหมายที่วางไว้ โดยส่วนตัวได้ขายหุ้นออกมาบางส่วน แต่ยังคงเป็นผู้ถือหุ้นใหญ่อันดับ 1 ในสัดส่วนคงเหลือที่ 25.05% ซึ่งเป็นสัดส่วนที่อยากคงไว้ในระดับนี้ และไม่มีนโยบายขายหุ้นออกมาอีก” นายสุระ กล่าว
สำหรับข้อมูลผู้ถือหุ้น COM7  ณ วันที่ 8 พฤษภาคม 2562 ผู้ถือหุ้นรายใหญ่ ได้แก่ อันดับหนึ่ง นายสุระ คณิตทวีกุล ประธานเจ้าหน้าที่บริหาร ถือหุ้นอันดับหนึ่ง จำนวน 352,655,200 หุ้น สัดส่วน 29.39% ของทุนจดทะเบียนชำระแล้ว อันดับสอง นายพงศ์ศักดิ์ ธรรมธัชอารี จำนวน 168,758,100 หุ้น สัดส่วน 14.06% อันดับสามนายบัญชา พันธุมโกมล จำนวน 70,956,300 หุ้น สัดส่วน 5.91%
อนึ่ง COM7 เป็นผู้นำร้านค้าปลีกไอทีและสมาร์ทโฟนที่มีสาขาครอบคลุมมากที่สุดในประเทศ ณ สิ้นไตรมาส 1/2562 มีสาขาภายใต้การบริหารของกลุ่มบริษัทฯ รวมจำนวน 662 สาขา ได้แก่ BaNANA 208 สาขา , Studio7 100 สาขา, Kingkong Phone 103 สาขา, BKK 37 สาขา, TRUE Shop by COM7 92 สาขา, BaNANA Shopping (แฟรนไชส์) 59 สาขา,  iCare 26 สาขา และ Brand Shop 37 สาขา ตั้งเป้าสิ้นปีมีสาขาภายใต้การบริหารของบริษัทฯ จำนวน 847 สาขา และตั้งเป้าหมายรายได้ปี 62 ทำสถิติสูงสุดใหม่อย่างต่อเนื่องทั้งรายได้และกำไร เติบโตไม่ต่ำกว่า 10% จากปีก่อนอยู่ที่ 27,913 ล้านบาท